
         AVIZ
asupra propunerii legislative pentru modificarea şi completarea 
Legii nr.677/2001 pentru protecţia persoanelor cu privire la prelucrarea datelor cu caracter personal şi libera circulaţie a acestor date


În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea şi completarea Legii nr.677/2001 pentru protecţia persoanelor cu privire la prelucrarea datelor cu caracter personal şi libera circulaţie a acestor date, trimisă cu adresa nr. Pl. - x 76 din 19 februarie 2007, înregistrată sub nr. 31/151 din  20 februarie 2007. 


Senatul, în calitate de primă cameră sesizată, a respins această iniţiativă legislativă, în şedinţa din 15 februarie 2007.



Camera Deputaţilor este  Cameră decizională.

Potrivit prevederilor art. 61 din Regulamentul Camerei Deputaţilor, republicat, Comisia a dezbătut propunerea legislativă, mai sus menţionată, în şedinţa din 27 februarie 2007.  
Membrii comisiei au examinat iniţiativa legislativă supusă avizării, expunerea de motive,  avizul favorabil, cu observaţii şi propuneri, al Consiliului Legislativ, transmis cu adresa nr. 1253/18.09.2006, precum şi punctul de vedere al Guvernului, transmis cu adresa nr. 3086 din 13.10.2006, prin care  nu susţine  această propunere legislativă.
În cadrul dezbaterilor, membrii Comisiei au apreciat că textul iniţiativei legislative se referă la aspecte ce ţin de practica aplicării şi respectării legislaţiei în materie, şi nu impun modificarea Legii nr. 677/2001, care la  alin. (1)  al art. 7 instituie interdicţia prelucrării datelor privind starea de sănătate, iar la alin. (2) al aceluiaşi articol prevede în mod expres excepţiile de la această interdicţie.
În plus, s-a subliniat faptul că forma propusă de iniţiatori restrânge răspunderea juridică a prestatorilor de servicii medicale numai la răspunderea civilă, în condiţiile în care Legea nr. 677/2001 reglementează, atât răspunderea contravenţională, cât şi cea administrativă sau, după caz, penală.
În urma dezbaterilor, Comisia a hotărât, cu unanimitate de voturi, avizarea negativă a propunerii legislative.



În raport de obiectul şi conţinutul său, iniţiativa legislativă face parte din categoria legilor ordinare. 
                  PREŞEDINTE,
   SECRETAR,

       Sergiu ANDON
   George BĂEŞU

